Wêreldrugby kom tot Aussies se redding | Netwerk24
Wêreldrugby kom tot Aussies se redding
Rugby Australië (RA) het 'n bedrag van $9,1 miljoen van Wêreldrugby ontvang, wat hom deur die Covid-19-krisis moet help.
RA sê in 'n verklaring die reddingsboei sal hom "sekerheid" in die volgende 12 maande gee en toelaat om sy 2019-boekjaar af te sluit nadat sy ouditeur dit nie in Maart kon doen nie weens onsekerheid oor sy finansiële volhoubaarheid.
Rob Clarke, waarnemende uitvoerende hoof van Rugby Australië (RA). Foto: Getty Images
"Die fonds en 'n kombinasie van omvattende besnoeiings regdeur RA, gee ons nou stukrag op kort termyn om deur die pandemie te werk, maar dit los nie al ons probleme op nie," sê Rob Clarke, waarnemende uitvoerende hoof van RA.
"Die raad (van RA) werk steeds deur planne om die organisasie te hervorm en daar is terselfdertyd sleutelgesprekke tussen die spel se aandeelhouers oor rugby se aanbod in 2020."
Dié aankondiging kom kort nadat Wêreldrugby Vrydag bekend gemaak het dat hy al die Julie-toetse uitstel. Dit is 'n verdere terugslag vir RA se benarde geldsake.
Die Wallabies sou Ierland in twee toetse aangedurf het en Fidji in 'n eenmalige toets.
"Ons het dit verwag en beplan ooreenkomstig om die toetse later in die jaar te speel, sou dit moontlik wees," sê Clarke.
"Daar word saam met Wêreldrugby na 'n nuwe venster binne die internasionale kalender gekyk om die wedstryde aan te bied."
RA het ook aangekondig hy het die voormalige televisie- en mediahoof Hamish McLennan as 'n direkteur en voorsitter van sy raad aangestel. McLennan sal op 15 Junie, wanneer die raad weer vergader, by Peter Wiggs, wat minder as ses weke 'n direkteur was, oorneem.
Hy vervang ook die tussentydse voorsitter, Paul McLean, wat in die rol gedien het nadat Cameron Clyne in Februarie bedank het.
"Hamish is al lewenslank 'n rugbyman en hy is passievol oor die spel," sê McLean in 'n verklaring.
"Sy onmiddellike fokus sal daarop wees om die spel in die volgende paar maande in die regte rigting te stuur en die rugby-ekonomie te hervorm om 'n volhoubare toekoms te verseker."
Raelene Castle het verlede maand as RA se uitvoerende hoof bedank nadat die raad vertroue in haar leierskap verloor het.
McLennan is 'n voormalige direkteur van Australië se uitsaaier Network Ten en 'n uitvoerende adjunkpresident van die mediagroep News Corp. – Reuters
Meer oor: Finansiële Hulp | Koronavirus | Rugby Australië | Wêreldrugby | Reddingsboei | Covid-19 | Ra | Rugby